Diari Oficial de la Generalitat Valenciana


Sumari del DOGV 7247, del 03-04-2014 (2014/2754)

ORDE 17/2014, de 26 de març, de la Conselleria d'Educació, Cultura i Esport, per la qual s'aproven les bases i es convoquen subvencions destinades als clubs esportius d'elit de la Comunitat Valenciana amb participació en competicions oficials internacionals i/o lligues de màxima categoria nacional d'esport no professional per a l'any 2014.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7247

Data del DOGV
:   03-04-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/2754


Data del document
:   26-03-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 17/2014, de 26 de març, de la Conselleria d'Educació, Cultura i Esport, per la qual s'aproven les bases i es convoquen subvencions destinades als clubs esportius d'elit de la Comunitat Valenciana amb participació en competicions oficials internacionals i/o lligues de màxima categoria nacional d'esport no professional per a l'any 2014. [2014/2754]  
La Generalitat, segons establix l'article 49.1.28 de l'Estatut d'Autonomia, té competència exclusiva en matèria d'esports. D'acord amb això, resulta oportú promoure l'esport d'elit, la competència esportiva de rendiment i l'excel·lència esportiva, i en este sentit s'emmarquen les ajudes destinades als clubs esportius de la Comunitat Valenciana que participen en competicions oficials de caràcter nacional o internacional, objecte d'esta convocatòria.  
Per això, fent ús de les facultats que em conferix l'article 47.11 del text refós de la Llei d'Hisenda Pública de la Generalitat,  
  
  
ORDENE  
  
Primer  
Aprovar les bases per les quals es regula la convocatòria de subvencions als clubs esportius d'elit durant 2014.  
  
Segon  
Convocar la concessió de subvencions a clubs esportius d'elit de la Comunitat Valenciana per un import global màxim de 530.000 euros, amb càrrec a l'aplicació pressupostària 18.31.77.205.18, línia de subvenció T2170000, dels pressupostos de la Generalitat per a 2014.  
  
Tercer  
Les ajudes concedides per mitjà de la present orde estan acollides al règim de minimis establit en el Reglament (CE) número 1407/2013, de 18 de desembre, de la Comissió (DOUE L 352, 24.12.2013), relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis.  
  
DISPOSICIONS FINALS  
  
Primera  
Es delega en el director general de l'Esport la facultat de concedir o denegar estes subvencions, i se l'autoritza perquè dicte les resolucions i instruccions necessàries per al desplegament i l'execució de l'esmentada orde.  
  
Segona  
La present orde produirà efectes l'endemà de ser publicada en el Diari Oficial de la Comunitat Valenciana. Comunitat Valenciana.  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra la present orde, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
  
a) El recurs potestatiu de reposició s'haurà d'interposar davant de la consellera d'Educació, Cultura i Esport en el termini d'un mes a comptar de l'endemà de la publicació.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.  
  
València, 26 de març de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET  
ANNEX I  
Bases de la convocatòria  
  
Bases per les quals es regula la concessió de subvencions destinades als clubs esportius d'elit de la Comunitat Valenciana amb participació en competicions oficials internacionals i/o lligues de màxima categoria nacional d'esport no professional per a l'any 2014.  
  
Primera. Beneficiaris  
Podran sol·licitar estes subvencions els clubs esportius de la Comunitat Valenciana que complisquen els requisits següents:  
1. Estar inscrit en el Registre d'Entitats Esportives de la Comunitat Valenciana.  
2. Estar adscrit a la federació autonòmica corresponent.  
3. Participar amb equips de categoria absoluta o sènior durant la temporada esportiva 2013/2014 en competicions organitzades per la federació espanyola o internacional corresponent de les que a continuació es detallen i no siguen organitzades per lligues professionals:  
a) En cas d'esports col·lectius, i considerant com a tals el bàsquet, l'handbol, el beisbol i el softbol, el futbol, el futbol sala, el futbol americà, l'hoquei, el rugbi, el voleibol i el waterpolo:  
- Campionats d'Europa o competicions europees de clubs.  
- Lligues nacionals oficials de màxima categoria que se celebren per sistema de lliga regular, organitzada per la federació espanyola corresponent.  
b) En cas d'esports individuals:  
- Campionats d'Europa o competicions europees de clubs.  
- Lligues nacionals oficials de màxima categoria que se celebren per sistema de lliga en les quals la competició no es realitza en concentració, sinó per un sistema de competició de lliga que es desenrotlla en diverses jornades separades en el temps i integrades per clubs que hagen ascendit a la màxima categoria nacional la temporada anterior 2012/2013 o romanguen en esta, classificats pels seus resultats esportius i trajectòria de la temporada 2012/2013.  
4. Tots aquells altres requisits que establix l'article 13 de la Llei 38/2003, de 17 de novembre, General de Subvencions.  
  
Segona. Objecte i aplicació de les subvencions  
1. Les subvencions a clubs esportius objecte d'esta convocatòria tindran com a finalitat donar suport a la participació del primer equip del club en competicions oficials de caràcter nacional i internacional i la tecnificació de tots els equips de base del club.  
2. Les subvencions a clubs es destinaran a finançar els gastos derivats de la participació de tots els seus equips esportius en competicions oficials, com ara desplaçaments, arbitratges, allotjament, manutenció, nòmines, així com altres derivats de la gestió i funcionament del club.  
  
3. Tant si el club presenta el pressupost per temporada esportiva (2013/2014), com si ho fa per any natural (2014), únicament es finançaran els gastos meritats durant l'any 2014.  
4. Així mateix, estes subvencions estan sotmeses als requisits i límits establits en el Reglament (CE) número 1407/2013, de 18 de desembre, de la Comissió (DOUE L 352, 24.12.2013), relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis.  
Estes ajudes no podran superar en cap cas l'import màxim total per beneficiari de 200.000 euros durant un període de tres exercicis fiscals, ni individualment ni com a resultat d'acumulació amb altres ajudes de minimis concedides al mateix beneficiari, conforme establix el reglament anteriorment mencionat.  
  
Tercera. Sol·licituds i documentació  
1. Les sol·licituds es realitzaran per mitjà d'una instància dirigida a la Conselleria d'Educació, Cultura i Esport, segons el model que figura com a annex II de la present convocatòria.  
La sol·licitud la firmarà la persona que en el moment de presentar-la exercisca la representació del club esportiu, adjuntant un document que ho acredite, llevat que l'acreditació conste en la Direcció General de l'Esport.  
2. La instància s'acompanyarà de la informació i documentació següent:  
1) Certificat de la federació espanyola corresponent, segons el model que figura com a annex III de la present orde, on s'especifique:  
  
Amb relació a la temporada anterior 2012/2013:  
- La classificació final obtinguda pel club sol·licitant en la lliga nacional oficial de la màxima categoria, en la competició de copa del rei o copa de la reina d'eixe any i en la competició internacional oficial corresponent, si hi ha participat.  
Amb relació a la temporada actual 2013/2014:  
- Inscripció del club en les competicions oficials internacionals i/o de màxima categoria nacional.  
- Calendaris de les competicions internacionals i/o de la màxima categoria nacional.  
- Sistema de competició establit en la competició internacional i/o en la de màxima categoria nacional.  
2) Certificat de la federació autonòmica corresponent, segons el model que figura com a annex IV de la present orde, on s'especifique:  
  
- Adscripció del club.  
- Relació d'equips de totes les categories inferiors pertanyents al club i el tipus de competició o divisió en què participen.  
- Relació actual d'esportistes amb llicència sènior o absoluta que formen part de la primera plantilla de l'equip, especificant el número de document nacional d'identitat, lloc de naixement, la seua condició d'esportista d'elit nivell A o nivell B i l- any en què es va qualificar com a tal, en els casos que siga procedent.  
3) Pressupost econòmic d'ingressos i gastos del club corresponent a la temporada esportiva 2013/2014 o a l'any 2014, i resultat de la liquidació del pressupost de la temporada 2012/2013 o de l'any 2013 certificat pel secretari i amb el vistiplau del president, sempre que no haja sigut presentada ja com a documentació corresponent a la convocatòria de subvenció de l'any 2013.  
4) Projecte esportiu que reculla la informació relativa a l'estructura organitzativa, junta directiva, filosofia, objectius, activitats, equips i nombre de llicències esportives per categories del club.  
5) En cas d'esports individuals, a més, relació d'esportistes de categories inferiors a la sènior que hagen obtingut una classificació entre els dos primers llocs de la seua categoria en els campionats d'Espanya en la temporada 2012/2013.  
6) Model de domiciliació bancària en què conste la titularitat del compte bancari on es vullga rebre la subvenció sol·licitada, segons el model inclòs com a annex V d'esta convocatòria. No serà necessari si s'ha presentat en una altra convocatòria de la Direcció General de l'Esport d'enguany, però caldrà indicar en quina i el número de compte.  
  
7) Documentació que acredite que es troben al corrent de les seus obligacions tributàries i davant de la Seguretat Social per mitjà de certificat referit al moment de finalització del termini de presentació de sol·licituds, de conformitat amb l'article 22 del Reial Decret 887/2006, pel qual s'aprova el Reglament de la Llei General de Subvencions.  
  
Per a formalitzar-ho el beneficiari podrà:  
- Autoritzar expressament la Direcció General de l'Esport per a demanar davant dels òrgans competents les dades expressives d'estar al corrent en el compliment de les obligacions tributàries (estatals i comunitat autònoma) i de la Seguretat Social omplint l'apartat F de la sol·licitud.  
- En el cas de no autoritzar, el beneficiari haurà de presentar els certificats, excepte quan ja s'hagen presentat, dins del mateix exercici econòmic, davant de la Direcció General de l'Esport en compliment d'una altra convocatòria de subvencions, sempre que s'indique expressament en quina convocatòria s'han presentat i que estos certificats estiguen vigents en eixe moment.  
8) Declaració responsable de no estar incurs en les prohibicions per a obtindre la condició de beneficiari assenyalades en l'article 13 de la Llei 38/2003, de 17 de novembre, General de Subvencions. Esta declaració està inclosa en l'apartat E de la sol·licitud de subvenció.  
9) Declaració responsable relativa a totes les ajudes de minimis rebudes durant l'exercici fiscal en curs i els dos exercicis fiscals anteriors, amb indicació de la seua procedència, import, data de concessió i data de pagament, de conformitat amb el que disposa el Reglament (CE) número 1407/2013, de 18 de desembre, de la Comissió, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013).  
  
3. Tots els documents que s'aporten que necessiten firma hauran de ser originals.  
4. Cada entitat o club esportiu presentarà una única sol·licitud en què es consideraran incloses totes les seccions que participen en les competicions que es detallen en la base 1.3 de la present convocatòria.  
  
5. A més de la informació i documentació assenyalada en la base 3.2, el Servici d'Esport de Competició i Entitats Esportives, com a òrgan instructor i d'ordenació del procediment, podrà, en qualsevol moment de la tramitació de l'expedient, demanar qualsevol altra informació que considere necessària per al millor coneixement i comprensió de l'aplicació de la subvenció.  
6. Les sol·licituds es presentaran en el Registre Auxiliar de la Direcció General de l'Esport, en les seccions d'Esports d'Alacant, Castelló i València, o en qualsevol dels llocs a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
En cas d'enviament per correu certificat, la presentació de la documentació a l'oficina de correus corresponent ha de fer-se en un sobre obert, a fi que en la capçalera del primer full de la documentació presentada es facen constar clarament el nom de l'oficina, la data i el lloc de l'admissió.  
Quan la sol·licitud no es presente en cap dels registres dependents de la Direcció General de l'Esport es recomana avisar-ho per fax (núm. 722 335 977) a la Direcció General de l'Esport.  
Així mateix, es podrà fer la presentació telemàtica de les sol·licituds i, per a això, s'accedirà al catàleg de servicis públics interactius de la Generalitat accessibles a través de ?www.tramita.gva.es- i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de la firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En cas de presentar un certificat digital de persona física i que s'actue en representació d'una persona jurídica, caldrà inscriure's prèviament en el registre de representacions de caràcter voluntari davant de la Generalitat per a la realització de tràmits per via telemàtica. Si alguns dels documents a aportar junt amb la sol·licitud no poden ser presentats de manera telemàtica, s'entregaran per registre d'entrada en el termini més breu possible dins de l'establit en la base 3.7 d'esta convocatòria.  
  
7. El termini de presentació d'instàncies serà de 20 dies hàbils a comptar de l'endemà de la publicació en el Diari Oficial de la Comunitat Valenciana de la present orde. L'incompliment d'este termini determinarà automàticament l'exclusió.  
8. Quan la sol·licitud no reunisca els requisits o hi falte algun document complementari dels exigits, es requerirà als interessats que ho esmenen en el termini de deu dies, amb indicació que, si no ho fan així, es considerarà que han desistit de la seua petició prèvia resolució dictada a este efecte.  
  
Quarta. Valoració de les sol·licituds i resolució del procediment  
1. Als efectes previstos en esta orde, es constituirà una comissió tècnica d'avaluació formada per cinc membres, designats pel director general de l'Esport, encarregada de l'estudi i valoració de les sol·licituds presentades. Esta comissió estarà formada pel cap del Servici d'Esport de Competició i Entitats Esportives, que actuarà com a president, un tècnic de la Direcció General de l'Esport, que actuarà com a secretari, i tres representants de les seccions d'Esports de les direccions territorials d'Educació, Cultura i Esport.  
  
2. La valoració de les sol·licituds presentades s'efectuarà atenent els criteris següents:  
2.1. Valoració de clubs d'esports col·lectius:  
a) Resultats de la temporada 2012/2013:  
- Classificació obtinguda pel primer equip en la competició oficial de màxima categoria nacional en lliga regular de més de 20 jornades: fins a un màxim de 900 punts.  
- Classificació obtinguda pel primer equip en la competició oficial de màxima categoria nacional en lliga regular entre 12 i 20 jornades: fins a un màxim de 400 punts.  
- Classificació obtinguda pel primer equip en la competició oficial de màxima categoria nacional en lliga regular de menys de 12 jornades: fins a un màxim de 200 punts.  
- Ascens a la màxima categoria obtingut pel primer equip: fins a un màxim de 200 punts.  
- Classificació obtinguda per un segon equip en la màxima categoria: fins a un màxim de 200 punts.  
- Classificació obtinguda pel primer equip en copa del rei o copa de la reina entre els llocs 1 al 8: fins a un màxim de 200 punts.  
- Classificació obtinguda pel primer equip en la competició europea oficial: fins a un màxim de 700 punts.  
- Participació del primer equip en competicions europees oficials de màxima categoria durant les tres últimes temporades de manera continuada: fins a un màxim de 600 punts.  
- Haver participat en el campionat d'Europa en quatre o més jornades fora d'Espanya, fins a 400 punts.  
b) Temporada 2013/2014:  
- Participació del primer equip en lliga regular de més de 20 jornades: fins a un màxim de 400 punts.  
- Participació del primer equip en lliga regular d'entre 12 i 20 jornades: fins a un màxim de 200 punts.  
- Participació del primer equip en lliga regular de menys de 12 jornades: fins a un màxim de 100 punts.  
- Participació del primer equip en la competició oficial internacional per sistema de lliga (mínim 6 jornades): fins a un màxim de 800 punts.  
- Un altre sistema de competició internacional amb accés a la classificació: fins a un màxim de 500 punts.  
- Nombre d'esportistes valencians amb llicència sènior o absoluta integrants del primer equip del club: fins a un màxim de 200 punts.  
- Relació d'equips de categories inferiors: fins a un màxim de 100 punts.  
- Valoració del projecte esportiu del club: fins a un màxim de 900 punts.  
- Nombre d'esportistes del primer equip del club que figuren en la Llista d'Esportistes d'Alt Nivell o en la Llista d'Esportistes d'Elit de la Comunitat Valenciana de nivell A i nivell B, corresponents als anys 2012 i/o 2013: fins a un màxim de 100 punts.  
c) Resultat de la liquidació del pressupost de la temporada 2012/2013 o l'any 2013, aplicant un factor corrector a la puntuació final obtinguda en funció del total d'ingressos i gastos i la participació en este de patrocinadors privats i recursos propis, amb la subvenció d'un màxim del 30 % de la mencionada liquidació. Este factor corrector serà d'un mínim d'1 i un màxim de 2, en funció de la menor o major liquidació.  
2.2. Valoració de clubs d'esports individuals:  
a) Resultats de la temporada 2012/2013:  
- Classificació obtinguda pel primer equip en el campionat d'Europa de clubs: fins a un màxim de 1.000 punts.  
- Haver obtingut el primer, segon o tercer lloc en la classificació definitiva en la competició oficial de lliga nacional de clubs de màxima categoria: fins a un màxim de 400 punts.  
- Classificació d'un segon equip en la lliga nacional de clubs de màxima categoria: fins a un màxim de 300 punts.  
- Classificació obtinguda pel primer equip en copa del rei o copa de la reina entre els llocs 1 al 3: fins a un màxim de 300 punts.  
- Ascens a la màxima categoria obtingut pel primer equip: fins a un màxim de 100 punts.  
b) Participació en la temporada 2013/2014:  
- Participació en campionat d'Europa de clubs de categoria absoluta o sènior: fins a un màxim de 400 punts.  
- Participar en el campionat d'Europa oficial de clubs de categoria absoluta o sènior amb més de dos desplaçaments fora d'Espanya: fins a un màxim de 200 punts.  
- Participar amb cinc o més jugadors en les competicions oficials a què es referix la base 1.3.b, fins a un màxim de 200 punts.  
- Participació en un campionat d'Europa de clubs de categoria inferior a l'absoluta o sènior: fins a un màxim de 200 punts.  
- Participació en lliga nacional de clubs, amb més de 6 jornades: fins a un màxim de 200 punts.  
- Participació de dos equips en la màxima divisió de la lliga nacional de clubs: fins a un màxim de 200 punts.  
- Nombre d'esportistes valencians amb llicència sènior o absoluta integrants del primer equip del club: fins a un màxim de 200 punts.  
- Nombre d'esportistes de categories inferiors a la sènior que hagen obtingut una classificació entre els dos primers llocs de la seua categoria en els campionats d'Espanya en la temporada 2012/2013: fins a un màxim de 500 punts.  
- Valoració del projecte esportiu del club: fins a un màxim de 900 punts.  
- Nombre d'esportistes del primer equip del club que figuren en la Llista d'Esportistes d'Alt Nivell o en la Llista d'Esportistes d'Elit de la Comunitat Valenciana de nivell A o de nivell B, corresponents als anys 2012 i/o 2013: fins a un màxim de 500 punts.  
c) Resultat de la liquidació del pressupost de la temporada 2012/2013 o l'any 2013, aplicant un factor corrector a la puntuació final obtinguda, en funció del pressupost total d'ingressos-gastos i la participació en este de patrocinadors privats i recursos propis, subvencionant-se un màxim del 30 % de la mencionada liquidació. Este factor corrector serà d'un mínim d'1 i un màxim de 2 en funció de la menor o major liquidació.  
3. Finalitzada la valoració, l'import total màxim fixat en la present convocatòria es distribuirà entre els beneficiaris atenent els criteris especificats en la base 4.2, pel procediment de prorrateig. En cas de clubs que han ascendit en l'última temporada, s'establix com a límit de subvenció el 30 % del pressupost presentat.  
4. No es concedirà subvenció en cas de no haver justificat correctament la subvenció de l'any anterior, en temps i forma.  
5. Una vegada formalitzats els actes d'instrucció corresponents, la comissió tècnica d'avaluació elevarà, a través de l'òrgan instructor, la proposta de concessió o denegació al director general de l'Esport, que resoldrà sobre l'ajuda i en determinarà la quantia.  
6. El director general de l'Esport resoldrà la concessió o denegació de les sol·licituds presentades en el termini màxim de sis mesos a comptar de la publicació de la convocatòria en el Diari Oficial de la Comunitat Valenciana. No obstant això, les sol·licituds sobre les quals no recaiga una resolució expressa en el termini de sis mesos des de la publicació de la convocatòria es consideraran denegades. La Direcció General de l'Esport notificarà als interessats la resolució de concessió o denegació de les sol·licituds presentades dins del mateix termini de sis mesos.  
  
Quinta. Obligacions dels beneficiaris  
1. Mantindre's en la situació que legitima la seua concessió i complir la finalitat de la subvenció concedida.  
2. Acreditar el compliment dels requisits i condicions que determinen la concessió o gaudi de l'ajuda.  
3. Sotmetre's a les actuacions de control financer que corresponen a la Intervenció General en relació amb les subvencions i ajudes concedides.  
4. Comunicar a la Direcció General de l'Esport l'obtenció de subvencions, ajudes, ingressos o recursos per a la mateixa finalitat, procedents d'altres administracions o ens públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació dels fons percebuts.  
5. Acreditar que es troba al corrent en el compliment de les seues obligacions tributàries i davant de la Seguretat Social, segons s'indica en la base 3.2.7.  
6. Disposar dels llibres comptables per a garantir l'adequat exercici de les facultats de comprovació i control.  
7. Conservar els documents justificatius de l'aplicació dels fons percebuts, incloent-hi els documents electrònics, mentres puguen ser objecte de les actuacions de comprovació i control.  
8. Presentar després de la justificació de la totalitat de la subvenció la liquidació del pressupost, segons s'establix en la base novena.  
9. Fer constar expressament en totes les activitats, actes i material de difusió, publicitat i web del club la col·laboració de la Generalitat.  
  
10. Col·locar en les instal·lacions on el club desenrotlla la seua activitat esportiva, en lloc visible i durant la realització dels partits de competició del primer equip, publicitat estàtica al·lusiva a la col·laboració de la Generalitat.  
11. Col·locar la publicitat institucional de la Generalitat en tots els equipaments i material esportiu del club, en les competicions oficials, partits amistosos, entrenaments i actes protocol·laris en què participen qualsevol dels seus equips esportius.  
12. Participar o assistir a actes protocol·laris o activitats esportives a sol·licitud de la Direcció General de l'Esport, sempre que no afecte el normal desenrotllament de les activitats pròpies de l'entitat.  
13. Participar amb els equips de categories inferiors del club en els Jocs Esportius de la Comunitat Valenciana.  
14. Cedir els jugadors de la plantilla del club per a participar en els partits en què competisca la selecció autonòmica del seu esport.  
15. Procedir al reintegrament dels fons percebuts en els supòsits previstos en la base deu.  
16. Vetlar per la protecció de la salut dels esportistes, així com observar i col·laborar dins del seu àmbit en la prevenció contra el dopatge i contra la utilització de productes, substàncies i mètodes no reglamentaris o prohibits en l'esport.  
  
Sexta. Modificació de la resolució de concessió  
1. L'import de la subvenció concedida no podrà ser en cap cas d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
3. En cas que augmente la dotació pressupostària d'esta línia, l'augment es distribuiria entre els sol·licitants sense obrir un termini nou de sol·licituds, en aplicació dels criteris establits en estes bases.  
  
4. Podrà ser motiu de minoració de la subvenció no haver justificat la totalitat dels gastos.  
  
Sèptima. Procediment de pagament i terminis de justificació  
1. El lliurament de les subvencions es produirà a la finalització de les activitats, prèvia justificació documental dels gastos corresponents a la realització de l'activitat objecte de la subvenció. Este lliurament podrà ser d'una sola vegada o en parts, amb la justificació prèvia del total o d'un mínim del 25 % del total de la subvenció concedida.  
2. El termini de presentació de les justificacions requerides conclourà el 30 de setembre de l'any 2014.  
3. Transcorregut el termini establit de justificació sense haver-se presentat, es requerirà al beneficiari que en el termini improrrogable de quinze dies la presente. La falta de presentació de la justificació en el termini establit en este apartat implicarà la pèrdua de la subvenció i la resta de responsabilitats establides en la Llei General de Subvencions. La presentació de la justificació en el termini addicional establit en este apartat no eximirà el beneficiari de les sancions que, d'acord amb la Llei General de Subvencions, corresponguen.  
  
  
Octava. Justificació de la subvenció  
1. La Conselleria d'Educació, Cultura i Esport abonarà la subvenció prèvia presentació de la següent documentació justificativa:  
a) Una memòria d'actuació justificativa del compliment de les condicions imposades en la concessió de la subvenció amb indicació dels punts següents: classificació final i resultats obtinguts pel primer equip o esportistes del primer equip en les competicions nacionals o internacionals disputades, així com les dels equips de base o esportistes de categoria inferior a l'absoluta i la relació de convocats per la selecció nacional o autonòmica.  
b) Memòria econòmica justificativa del cost de les activitats realitzades, que haurà de contindre:  
 Una relació classificada dels gastos de l'activitat, amb indicació del creditor i del document, el seu import, data d'emissió i data de pagament.  
 Les corresponents factures originals, amb còpia. Una vegada comprovades les factures es tornaran els originals per a la seua custòdia.  
 Una relació detallada d'altres ingressos o subvencions que hagen finançat l'activitat subvencionada, amb indicació de l'import i la seua procedència.  
c) Els tres pressupostos que, en aplicació de l'article 31.3 de la Llei General de Subvencions, modificada per la disposició final quinta de la Llei 14/2011, de la Ciència, la Tecnologia i la Innovació, haja d'haver sol·licitat el beneficiari per als gastos de prestació de servicis per empreses de consultories o assistència tècnica que superen els 18.000 euros. L'elecció es farà d'acord amb criteris d'eficiència i economia i es justificarà expressament en una memòria quan no recaiga en la proposta econòmica més avantatjosa.  
d) Si és el cas, una carta de pagament de reintegrament en el supòsit de romanents no aplicats, així com dels interessos derivats d'estos.  
2. Els justificants integrants de cada compte justificatiu hauran de complir els requisits establits en el Reial Decret 1619/2012, de 30 de novembre, pel qual s'aprova el Reglament pel qual es regulen les obligacions de facturació.  
3. Queden exclosos de la possibilitat de la seua justificació els gastos ocasionats per:  
- Adquisició d'immobilitzat.  
- Adquisició de béns destinats a la venda.  
- Tributs (excepte l'IVA no repercutit).  
- Aportacions a sistemes complementaris de pensions.  
- Llicències esportives a càrrec de l'esportista.  
- Multes i recàrrecs per pròrroga i constrenyiments imposats per qualsevol administració pública.  
- Els bitllets emesos i no utilitzats.  
- Gastos extres d'hotel.  
- Gastos socials (beques, primes per contractes d'assegurances de vida, etc.), excepte la quota a la Seguretat Social i la resta de cotitzacions socials.  
- Gastos financers.  
- Indemnitzacions per acomiadament.  
- Indemnitzacions per raó de servici que superen les quanties exceptuades de gravamen establides en la legislació vigent de l'IRPF.  
  
- Bestretes reintegrables.  
- Gastos sumptuaris.  
  
Novena. Rendició de comptes  
Després de la justificació de la totalitat de la subvenció concedida, el club haurà de presentar liquidació final del pressupost d'ingressos i gastos, firmada pel president i pel secretari del club, en els següents terminis màxims:  
a) Si el club presenta pressupostos de la temporada esportiva 2013/2014: el 30 de setembre de 2014.  
b) Si el club presenta pressupostos de l'any 2014: l'1 de febrer de 2015.  
  
Deu. Reintegrament i/o revocació de les subvencions  
1. Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció o, si és el cas, la revocació de la subvenció, en els casos següents:  
a) Incompliment de l'obligació de justificació.  
b) Obtindre la subvenció sense reunir les condicions requerides.  
c) Incompliment de la finalitat per a la qual va ser concedida la subvenció.  
d) Incompliment de les condicions imposades als beneficiaris amb motiu de la concessió de la subvenció.  
e) Igualment, en el supòsit previst en la base 6.1, quan la subvenció principal siga de la Conselleria d'Educació, Cultura i Esport serà procedent el reintegrament de l'excés obtingut sobre el cost de l'activitat realitzada.  
f) Així com tots aquells casos que establix l'article 37, capítol I del títol II de la Llei 38/2003, de 17 de novembre, General de Subvencions.  
  
2. Els supòsits de reintegrament s'establixen sense perjuí dels casos en què siga procedent incoar un expedient sancionador d'acord amb el que establixen l'article 52 i següents de la Llei General de Subvencions.  
  
  
Onze. Legislació aplicable  
Estes ajudes se sotmetran al que establix el text refós de la Llei d'Hisenda Pública de la Generalitat Valenciana, a la llei de pressupostos de la Generalitat per a l'exercici de què es tracte i al que regula la Llei 38/2003, General de Subvencions, i el seu reglament, aprovat pel Decret 887/2006, de 21 de juliol, així com al Reglament (CE) número 1407/2013, de 18 de desembre, de la Comissió, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013).